กลุ่มพลังงานหนุน SET ปิดเช้าบวก 10 จุด รับค่าการกลั่นฟื้น ลุ้นบ่ายเด้งต่อ
กลุ่มพลังงานหนุน SET ปิดเช้าบวก 10 จุด รับค่าการกลั่นฟื้น ลุ้นบ่ายเด้งต่อ โดยดัชนีปิดตลาดเช้านี้ที่ระดับ 1,635.77 จุด บวก 10.20 จุด ด้วยมูลค่าการซื้อขาย 2.73 หมื่นล้านบาท
21 ส.ค. 2562

ผู้สื่อข่าวรายงานว่า ดัชนีปิดตลาดเช้านี้ที่ระดับ 1,635.77 จุด บวก 10.20 จุด ด้วยมูลค่าการซื้อขาย 2.73 หมื่นล้านบาท
10 หุ้นดันดัชนีเช้านี้

ด้าน น.ส.อาภาภรณ์ แสวงพรรค ผู้อำนวยการบริหาร ฝ่ายวิจัยหลักทรัพย์ บล.ดีบีเอส วิคเคอร์ส (ประเทศไทย) เปิดเผยว่า ตลาดหุ้นไทยเช้านี้ปรับตัวขึ้น โดยมีหุ้นในกลุ่มพลังงานขึ้นนำตลาดฯหลังจากที่ปรับตัวลงไปมาก ขณะที่ค่าการกลั่นก็ฟื้นตัวได้ดีในไตรมาส 3/62 เมื่อมองในแง่กำไรจากการดำเนินงานของกลุ่มโรงกลั่นน่าจะดีขึ้น อย่างไรก็ดี ตลาดฯยังไม่ได้ดีมากๆ อาจเป็นแค่การรีบาวด์ เพราะตลาดฯยังมีความไม่แน่นอนอยู่ ซึ่งนักลงทุนบางคนอาจมองหุ้นขึ้นเป็นจังหวะขายแล้วหันไปถือเงินสดก็ได้
นอกจากนี้ ตลาดฯยังมีปัจจัยรอดูมาตรการกระตุ้นเศรษฐกิจของรัฐบาลอีก ในส่วนของการลงทุน และการส่งออก ซึ่งจะประชุมคณะรัฐมนตรีเศรษฐกิจในช่วงปลายเดือนส.ค. หรือต้นเดือนก.ย. ส่วนกรณีตัวเลขการส่งออกของไทยที่ออกมาเป็นบวก โดยตัวเลขส่งออกเดือน ก.ค. ขยายตัว 4.28% พลิกจากที่ตลาดฯคาดว่าจะติดลบนั้น คงจะต้องเข้าไปดูว่ามีรายการพิเศษอะไรหรือเปล่า และถ้าหากตัดรายการพิเศษออกแล้วจะยังเป็นบวกอยู่ หรือติดลบจะต้องดูอีกที
ขณะที่ตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบในกรอบแคบ โดยยังรอดูการประชุมเศรษฐกิจประจำปีของธนาคารกลางสหรัฐ (เฟด) ที่จะมีขึ้นที่เมืองแจ็กสัน โฮล ซึ่งรอดูการส่งสัญญาณจากประธานเฟดในเรื่องการปรับลดอัตราดอกเบี้ยในช่วงที่เหลือของปีนี้จะเป็นอย่างไร ซึ่งก็คาดว่าเฟดคงจะดำเนินนโยบายผ่อนคลายในปีนี้-ปีหน้า
สำหรับแนวโน้มการลงทุนในช่วงบ่ายนี้ น.ส.อาภาภรณ์ กล่าวว่า ตลาดฯยังมีโอกาสยืนในแดนบวกได้ โดยมีแนวต้านที่ 1,650 จุด ซึ่งเป็นแนวฟิวเตอร์ด้วย ส่วนแนวรับให้ไว้ที่ 1,620-1,610 ถัดไป 1,600 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK   มูลค่าการซื้อขาย  1,155.43 ล้านบาท ปิดที่  156.50 บาท ลดลง  1.50 บาท
CPALL   มูลค่าการซื้อขาย  1,134.58 ล้านบาท ปิดที่   85.75 บาท เพิ่มขึ้น 1.00 บาท
BBL     มูลค่าการซื้อขาย    857.87 ล้านบาท ปิดที่  170.50 บาท เพิ่มขึ้น 1.50 บาท
ADVANC  มูลค่าการซื้อขาย    847.35 ล้านบาท ปิดที่  224.00 บาท ราคาไม่เปลี่ยนแปลง
GULF    มูลค่าการซื้อขาย    817.51 ล้านบาท ปิดที่  128.00 บาท เพิ่มขึ้น 3.00 บาท